Drie dood toe vragmotor glo vir taxi uitswenkDrie mense is dood nadat die vragmotor omgeslaan en mense langs die pad getref het. (Foto: ER24) Drie mense is dood en 12 lig beseer nadat ŉ vragmotor glo uitgeswaai het vir ŉ stilstaande taxi en in ŉ groep mense langs die pad ingeploeg het. Ross Campbell, woordvoerder van ER24, het gesê 12 mense het ligte beserings opgedoen. Paramedici van ER24 was Sondag om 14:22 saam met verskeie ander nooddienswerkers op die toneel op die R41 in Witpoortjie, Roodepoort. “Al die pasiënte is vermoedelik volwassenes. Twee van die pasiënte was vermoedelik in die vragmotor en die res was ongelukkige omstanders,” het Campbell gesê. “Twee mense was onder die vragmotor vasgekeer en ŉ derde op die grond direk agter die vragmotor. Al drie is op die toneel dood verklaar.” Slagoffers is na die Leratong-hospitaal vir behandeling geneem. Die metropolisie was op die toneel vir verdere ondersoek.